Seldsame rob maak Kaapse draai(Foto: Stranded Marine Animal Rescue Team, Facebook) Groot opgewondenheid heers oor ’n subantarktiese pelsrob wat Vrydag op die strand by die Klein-Brakrivier naby Mosselbaai uitgespoel het. Dié seldsame rob, wat “Felix” gedoop is, het duisende kilometer van sy geboorteplek in die sub-Antarktiese eilande, waaronder die Gough- en Marion-eiland, gereis. Volgens die Stranded Marine Animal Rescue Team (Smart) het die rob ’n draai op die strand gemaak om óf te rus óf te verhaar. Hierdie robbe kan ’n hele paar dae op die strand deurbring voor hulle weer seewaarts keer. “Felix is nie meer ’n jong rob nie, maar hy is in ’n goeie toestand,” sê Smart in ’n verklaring. (Foto: Stranded Marine Animal Rescue Team, Facebook) “Die subantarktiese pelsrob is heeltemal selfonderhoudend wanneer hulle op die strand rus of verhaar omdat hulle opgeboude liggaamsvet en water stoor voor hulle aan wal kom. Dit is om hongersnood en dehidrasie te voorkom terwyl hulle op land is.” Smart waarsku mense dat hoewel die subantarktiese pelsrob ŉ bietjie meer gedwee is as die Kaapse pelsrob, moet daar nie aan hulle gekarring word nie omdat die robbe nie sal huiwer om hulself te verdedig nie. Die subantarktiese pelsrob verskil in verskeie opsigte van die Kaapse pelsrob, onder andere dat hulle groter is. Verder is hul gesigte effens skerper, hul ore is kleiner, hulle het naels op albei vinpote, hulle het ’n oranje/roomkleurige bors en ’n bruinerige bossie pels in die middel van hul voorkoppe, net bokant die oë. Vrywilligers van Smart hou Felix dop sedert hy op die strand aangekom het. Lede van die publiek het deurnag oor die rob gewaak. “Ons is oorweldig deur al die mense wat seker maak Felix is veilig. Ons het nie genoeg woorde om ons dank aan alle betrokkenes uit te spreek nie.”